ภาพรวมนักท่องเที่ยวเข้าไทยเดือนพฤษภาคม 66 เพิ่มขึ้น คาดครึ่งปีหลังการท่องเที่ยวเติบโตหลัง
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า  กองเศรษฐกิจการท่องเที่ยวและกีฬา ประเมินภาพรวมของเดือนพฤษภาคม 2566 พบว่า จะมีนักท่องเที่ยวต่างชาติเดินทางเข้าประเทศไทยมากกว่า 2 ล้านคน โดยเป็นนักท่องเที่ยวจากอาเซียน เอเชียตะวันออกและเอเชียใต้ เป็นหลัก ขณะที่สัปดาห์ที่ผ่านมานักท่องเที่ยวต่างชาติที่เดินทางเข้าไทยมีการปรับตัวลดลงเล็กน้อยจากการไม่มีวันหยุดต่อเนื่องในตลาดระยะใกล้ ส่งผลให้มีนักท่องเที่ยวเข้าไทยอยู่ที่ 415,309 คน แต่เพิ่มขึ้นจากที่คาดการณ์ในสัปดาห์ก่อนหน้า  (ข้อมูล ณ วันที่ 15 พ.ค. 66) โดยนักท่องเที่ยวส่วนใหญ่มาจากประเทศ มาเลเซีย จีน อินเดีย  ลาว  และเกาหลีใต้ คิดเป็นร้อยละ 47.5 ของนักท่องเที่ยวต่างชาติทั้งหมด อย่างไรก็ตาม กระทรวงฯ คาดการณ์ว่าสัปดาห์ถัดไปจะมีจำนวนนักท่องเที่ยวต่างชาติอยู่ที่  420,000 คน โดยจะมีนักท่องเที่ยวอาเซียนและเอเชียตะวันออก เป็นหลัก และคาดว่าการท่องเที่ยวของไทยยังคงมีแนวโน้มการเติบโตขึ้นในครึ่งปีหลัง แม้ว่าจำนวนนักท่องเที่ยวระหว่างประเทศจะชะลอตัวลง แต่ก็เป็นไปตามฤดูกาลท่องเที่ยว ประกอบกับมีปัจจัยสนับสนุนทั้งภายในและภายนอกประเทศ เช่น การเพิ่มจำนวนเที่ยวบินและแคมเปญส่งเสริมการท่องเที่ยวที่ทำโดยภาครัฐและเอกชนทั้งนี้ ยังมีปัจจัยเชิงลบจากแรงกดดันด้านเศรษฐกิจโลก ไม่ว่าจะเป็นประเด็นเรื่องของอัตราเงินเฟ้อ ความเสี่ยงในการผิดนัดชำระหนี้ของสหรัฐฯ ความพยายามผลักดันเงินสกุลหยวนเป็นเงินสกุลหลักของโลก รวมถึงแนวโน้มความขัดแย้งระหว่างรัสเซียและยูเครนที่จะยังไม่สิ้นสุดในปีนี้